(૩) અભરામ ભગત : જેતપુર પાસેના નવાગઢ ગામે માતા લાડુબાઈ ને પિતા કરીમભાઈ મીરાજીને ત્યાં વિ.સં.૧૯૭૯‚ ઈ.સ.૧૯ર૩માં જન્મ. બાલ્યાવસ્થાથી ખેડુતનું જીવન. માંડમાંડ અક્ષરજ્ઞાન મેળવ્યું ને ગુજરાન માટે તેલની મિલમાં જોડાયા. અકસ્માતે એક પગ કપાયો ને અપંગ બન્યા. બાળપણથી જ ભજન અને ભક્તિ-સંગીતનો શોખ‚ કંઠ મધુર. પોતાના કંઠના માધુર્યથી ભજનિકોની મંડળીઓમાં એમનું નામ ગાજવા લાગ્યું‚ ભજનિક તરીકેની ખ્યાતિ વધવા માંડી. વડોદરા અને અમદાવાદ રેડિયો ઉપર તેમનાં ભજનો ખૂબ રજુ થયાં છે. કોલંબિયા કંપની દ્વારા કેટલીક ગ્રામોફોન રેકોર્ડ પણ બહાર પડેલી. વડિયા દરબાર સુરગવાળાના આગ્રહથી તેઓ વિ.સં.ર૦૦૧માં માત્ર એકવીશ બાવીશ વર્ષની વયે ભજનિક તરીકેની ખ્યાતિ પ્રાપ્ત કરીને વડિયા રહેવા ગયેલા. રેડિયો ઉપર ‘મૈયા તોરે દ્વારે બાલા જોગી આયો…’ એ ભજન ખૂબ જ લોકપ્રિય બનેલું. વિ.સં.ર૦૦૬ ઈ.સ.૧૯પ૦માં વડિયા દરબાર સુરગવાળાના આદિવચન અન ગોકુળદાસ રાયચુરાના આશીર્વચન સાથે ‘ભક્તિસાગર’ નામે ભજન સંગ્રહનું સંપાદન કરીને પ્રકાશન કરેલું જેમાં ૧૬૦ જેટલાં લોકપ્રિય ભજનો છે. એ પછી ‘ભક્તિસાગર’ ભાગ-ર તથા ‘શ્રી શારદા ભજન સિંધુ’ નામે ભજન સંગ્રહો પણ અભરામ ભગત દ્વારા પ્રકાશિત થયા છે. મુસ્લિમ જ્ઞાતિમાં જન્મેલા ઈબ્રાહિમ/અભરામ ભગતને ભજનની પ્રેરણા તેમના કાકા હસન મીરાંજીભાઈ જેઓ ખીરસરા ગામના પોલીસ પટેલ હતા તેમની પાસેથી તથા ખીરસરાના ભજનિક શ્રી રામભાઈ વાંક અને ખીરસરાની આજુબાજુના જૂના ભજનિકો પાસેથી પ્રાપ્ત થયેલી.